IZVEDBENA UREDBA KOMISIJE (EU) 2021/1948

z dne 10. novembra 2021

o postopku vračil DDV osebam, ki niso davčni zavezanci, in davčnim zavezancem za njihove oproščene dejavnosti za namene Uredbe (EU) 2019/516 Evropskega parlamenta in Sveta o uskladitvi bruto nacionalnega dohodka po tržnih cenah (Uredba BND) ter razveljavitvi Odločbe Komisije 1999/622/ES, Euratom in Uredbe Komisije (ES, Euratom) št. 116/2005

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/516 Evropskega parlamenta in Sveta z dne 19. marca 2019 o uskladitvi bruto nacionalnega dohodka po tržnih cenah in razveljavitvi Direktive Sveta 89/130/EGS, Euratom in Uredbe Sveta (ES, Euratom) št. 1287/2003 (Uredba BND) (1) ter zlasti člena 5(3) Uredbe,

ob upoštevanju naslednjega:

(1) Postopek vračil DDV je eno od vprašanj, opredeljenih v Delegirani uredbi Komisije (EU) 2020/2147 (2) o seznamu vprašanj za zagotovitev zanesljivosti, izčrpnosti in primerljivosti podatkov o bruto nacionalnem dohodku po tržnih cenah (v nadaljnjem besedilu: BND), ki jih je treba obravnavati v vsakem ciklusu preverjanja.

(2) Za zanesljive, izčrpne in primerljive podatke o BND je treba pojasniti opredelitev postopka vračil DDV osebam, ki niso davčni zavezanci, in davčnim zavezancem za njihove oproščene dejavnosti.

(3) Agregati BND in njihove komponente bi morali biti primerljivi v vseh državah članicah, prav tako pa bi morali biti skladni z ustreznimi opredelitvami in računovodskimi pravili Evropskega sistema računov 2010 (v nadaljnjem besedilu: ESR 2010) (3).

(4) Zato bi bilo treba razveljaviti Odločbo Komisije 1999/622/ES, Euratom (4) in Uredbo Komisije (ES, Euratom) št. 116/2005 (5).

(5) V Direktivi Sveta 2006/112/ES (6) se uporabljajo pojmi davčnega zavezanca, osebe, ki ni davčni zavezanec, in oproščenih dejavnosti, ki bi jih bilo treba uporabiti tudi za namene tega akta.

(6) ESR 2010 izrecno ne opredeljuje postopka vračil DDV osebam, ki niso davčni zavezanci, in davčnim zavezancem za njihove oproščene dejavnosti.

(7) Ukrepi iz te uredbe so v skladu z mnenjem Odbora za evropski statistični sistem iz člena 8 Uredbe (EU) 2019/516 –

SPREJELA NASLEDNJO UREDBO:

Člen 1 1. Pri izdelavi agregatov nacionalnih računov za namene Uredbe (EU) 2019/516, se vračila DDV, ki so nastala pri nabavi, osebam, ki niso davčni zavezanci, ali davčnim zavezancem za njihove oproščene dejavnosti, obravnavajo v ESR 2010 kot drugi tekoči transferji (D.7) ali kapitalski transferji (D.9), in ne kot odbitni DDV. 2. Za namene odstavka 1 ima izraz „davčni zavezanec“ pomen iz členov 9 do 13 Direktive 2006/112/ES, z izrazom „oproščene dejavnosti“ pa se razumejo dejavnosti, navedene v členih 132 do 137 navedene direktive.

Člen 2 Odločba 1999/622/ES, Euratom in Uredba (ES, Euratom) št. 116/2005 se razveljavita.

Člen 3 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 10. novembra 2021 Za Komisijo predsednica Ursula VON DER LEYEN

(1) UL L 91, 29.3.2019, str. 19.

(2) Delegirana uredba Komisije (EU) 2020/2147 z dne 8. oktobra 2020 o dopolnitvi Uredbe (EU) 2019/516 Evropskega parlamenta in Sveta z opredelitvijo seznama vsebin, ki jih je treba obravnavati v vsakem ciklusu preverjanja (UL L 428, 18.12.2020, str. 9).

(3) Uredba (EU) št. 549/2013 Evropskega parlamenta in Sveta z dne 21. maja 2013 o Evropskem sistemu nacionalnih in regionalnih računov v Evropski uniji (UL L 174, 26.6.2013, str. 1).

(4) Odločba Komisije 1999/622/ES, Euratom z dne 8. septembra 1999 o postopku vračil DDV enotam, ki niso davčni zavezanci, in davčnim zavezancem za njihove oproščene dejavnosti, z namenom izvajanja direktive Sveta 89/130/EGS, Euratom, o uskladitvi izračunavanja bruto nacionalnega proizvoda po tržnih cenah (UL L 245, 17.9.1999, str. 51).

(5) Uredba Komisije (ES, Euratom) št. 116/2005 z dne 26. januarja 2005 o postopku vračil DDV osebam, ki niso davčni zavezanci, in davčnim zavezancem za njihove oproščene dejavnosti, za namene Uredbe Sveta (ES, Euratom) št. 1287/2003 o uskladitvi bruto nacionalnega dohodka po tržnih cenah (UL L 24, 27.1.2005, str. 6).

(6) Direktiva Sveta 2006/112/ES z dne 28. novembra 2006 o skupnem sistemu davka na dodano vrednost (UL L 347, 11.12.2006, str. 1).